ՀԱՇՎԵՏՎՈՒԹՅՈՒՆ

2018 ԹՎԱԿԱՆԻ ԸՆԹԱՑՔՈՒՄ ՔԱՂԱՔԱՇԻՆՈՒԹՅԱՆ ՎԱՐՉՈՒԹՅԱՆ ԿՈՂՄԻՑ ԻՐԱԿԱՆԱՑՎԱԾ ԱՇԽԱՏԱՆՔՆԵՐԻ ՎԵՐԱԲԵՐՅԱԼ

ՀՀ Շիրակի մարզում քաղաքաշինության բնագավառում 2018թ. ընթացքում պետական բյուջեի միջոցներով և այլ ֆինանսական աղբյուրներով իրականացվել են շուրջ **20,1** մլրդ դրամ գումարի կապիտալ ներդրումներ (աղյուսակը կցվում է):

**Բնակարանաշինություն**

 «ԱՌԴԱ» բարեգործական հիմնադրամը Գյումրու քաղաքապետարանի հետ համապեղ Գյումրի քաղաքում իրականացրել է սոցիալական բնակարանների կառուցման աշխատանքներ 83,6 մլն. դրամ գումարով, («ԱՌԴԱ» բարեգործական հիմնադրամ 74,0 մլն դրամ, Գյումրի համայնք՝ 9,6 մլն դրամ համաֆինանսավորմամբ):

**Կրթական օբյեկտների շինարարություն**

 ՀՀ տարածքային զարգացման հիմնադրամի պատվիրատվությամբ ՀՀ Շիրակի մարզի թվով 5 նախակրթարաններում իրականացվել են 381,419 մլն. դրամ գումարի, իսկ 2 դպրոցներում (Փանիկ, Պեմզաշեն) 121,0 մլն. դրամ գումարի կառուցման և վերակառուցման աշխատանքներ:

 ՀՀ Շիրակի մարզպետարանի պատվիրատվությամբ ավարտվել են «Սպանդարյանի միջնակարգ դպրոց» պետական ոչ առևտրային կազմակերպության շենքի ջեռուցման համակարգի վերականգնման աշխատանքները՝ 16,5 մլն.դրամ գումարով:

Սիմոնյան կրթական հիմնադրամի պատվիրատվությամբ իրականացվում են Թումո ստեղծարար տեխնոլոգիաների կենտրոնի վերակառուցման աշխատանքները՝ 245,0 մլն դրամ գումարով:

**Սպորտային օբկեկտների շինարարություն**

 ՀՀ քաղաքաշինության պետական կոմիտեի պատվիրատվությամբ Սպանդարյան համայնքում իրականացվել են Սպանդարյան համայնքի համայնքային մարզադաշտի կառուցման աշխատանքները 32,3 մլն. դրամ գումարով:

**Ջրամատակարարում և ոռոգում**

 ՀՀ ԿԱ Գյուղական տարածքների տնտեսական զարգացման ԾԻԳ ՊՀ-ն Գյուղական կարողությունների ստեղծում ծրագրի շրջանակներում ՀՀ Շիրակի մարզի Հոռոմ համայնքում իրականացրել է Հոռոմ համայնքի ջրամատակարարման համակարգի վերանորոգման աշխատանքներ 352,0 մլն. դրամ գումարով:

 ՀՀ էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի պատվիրատվությամբ 2018թ. սկսվել են Գերմանիայի զարգացման վարկերի բանկի ֆինանսավորմամբ իրականացվող Կապսի ջրամբարի կառուցման նախագծա-նախահաշվային փաստաթղթերի մշակման աշխատանքնեը: Շինարարական աշխատանքները կսկսվեն 2020թ-ին:

ՀՀ կառավարության 29.09.2018թ. № 1028-Ն և 29.09.2018թ. № 1073-Ն որոշումների համաձայն՝ ՀՀ Շիրակի մարզում առաջնահերթ հիմնախնդիրների լուծման նպատակով ՀՀ Շիրակի մարզին հատկացվել է 367,0մլն դրամ գումար: Ծրագրի շրջանակներում իրականացվելու են թվով 10 կրթական օբյեկտների, 2 մարզա-մշակութային, 3 առողջապահական, 2 համայնքում հեղեղատարների մաքրման և Ամասիա համայնքում բրդի վերամշակման արտադրամասի վերանորոգման աշխատանքներ: Ամասիա և Ոսկեհասկ համայնքներում աշխատանքներն ավարտվել են: Գյումրու թիվ 18 դպրոցում շինարարական աշխատանքները կավարտվեն ս/թ դեկտեմբերի 26-ին: Մնացած օբյեկտների նախագծա-նախահաշվային փաստաթղթերում իրականացվում են լրամշակման աշխատանքներ:

Հարկ է նշել, որ մարզի բնակավայրերում, հատկապես Գյումրի քաղաքում, անհատ ներդրողների և ձեռներեցների կողմից իրականացվել են ավելի քան 2 մլրդ դրամ գումարի շինարարական աշխատանքներ: Առանձնակի հիշատակման արժանի է Գյումրի քաղաքի պատմական կենտրոնի թվով 4 փողոցների և Վարդանանց հրապարակի վերակառուցման աշխատանքները (շուրջ 1.1 մլրդ դրամ):

Վարչության կողմից իրականացվել են Գյումրի քաղաքում՝ 74 և Հառիճ համայնքում՝ 1 քաղաքաշինական գործունեության հատուկ կարգավորման տարածքներում ներկայացված հողահատկացումների և նախագծային առաջարկությունների համաձայնեցումների, Գյումրի համայնքի գլխավոր հատակագծում՝ 5, Ախուրյան համայնքի գլխավոր հատակագծում՝ 2, Արթիկ համայնքի գլխավոր հատակագծում՝ 2 փոփոխությունների, ինչպես նաև Գյումրի քաղաքում և մարզի այլ բնակավայրերում թվով 11 օրենսդրությանը հակասող, ինքնակամ շինարարության կանխման, կասեցման գործընթացներ:

**ՃԱՆԱՊԱՐՀԱՇԻՆՈՒԹՅԱՆ ԵՎ ՏՐԱՆՍՊՈՐՏԻ ԲՆԱԳԱՎԱՌ**

2018 թվականին մարզում ճանապարհաշինության բնագավառում ներդրումների ծավալը կազմել է շուրջ 11.6 միլիարդ ՀՀ դրամ:

Համաշխարհային բանկի «Կենսական նշանակության ճանապարհային ցանցի բարելավման ծրագրի» շրջանակներում հիմնանորոգվեց և շահագործման հանձնվեց Տ-7-41՝ Հ32-Վահրամաբերդ-Հովունի-Մ1 6 կմ երկարությամբ մարզային նշանակության ավտոմոբիլային ճանապարհը: Նույն ծրագրի շրջանակներում կազմվեց նաև Տ-7-25՝ Մ1-Հայրենյաց-Տուֆաշեն-Հ83 մարզային նշանակության ավտոմոբիլային ճանապարհի հիմնանորոգման աշխատանքների նախագծա-նախահաշվային փաստաթղթերը:

2018 թվականին շարունակվել է «Հյուսիս-հարավ ճանապարհային միջանցքի ներդրումային ծրագրի» Տրանշ 3-ի Լանջիկ-Գյումրի 27,5 կմ երկարությամբ ճանապարհահատվածի շինարարական աշխատանքները (74.0 մլն եվրո):

Վերակառուցման և Զարգացման Եվրոպական Բանկի ֆինանսավորմամբ Գյումրու քաղաքային ճանապարհներ ծրագրով սկսվել են Գյումրի քաղաքի թվով 12 փողոցների վերակառուցման աշխատանքները, որոնք շահագործման կհանձնվեն 2019 թվականի գարնանը(23.6 մլն եվրո գումարով):

Մարզի համայնքներից (Գյումրի, Ազատան, Ախուրյան, Աշոցք, Առափի և Անուշավան) ճանապարհաշինության ոլորտում ներկայացված սուբվենցիաների ծրագրերից ՀՀ կառավարության կողմից հաստատվեցին թվով 6-ը: Ծրագրերի ընդահանուր արժեքը կազմում է 269.96 մլն դրամ, որից 175.89 մլն դրամը ֆինանսավորվել են համայնքային բյուջեներից, իսկ 94.07 մլն դրամը ՀՀ կառավարության պահուստային ֆոնդից:

2018 թվականին ՀՀ Շիրակի մարզի ընդհանուր օգտագործման պետական մարզային նշանակության ավտոմոբիլային ճանապարհների ձմեռային պահպանման, ընթացիկ պահպանման և շահագործման աշխատանքների կազմակերպման համար ՀՀ Շիրակի մարզպետարանին հատկացվել էր 161.01 մլն. դրամ գումար: Հատկացված 161.01 մլն դրամ գումարով իրականացվում են 241.0 կմ երկարությամբ ձմեռային պահպանման և 59.0 կմ երկարությամբ ընթացիկ պահպանման և շահագործման աշխատանքներ:

Ներկայումս ՀՀ Շիրակի մարզի բնակավայրերի (համայնքների) տրանսպորտային սպասարկումն իրականացվում է կանոնավոր ուղևորափոխադրումների 74 երթուղիներով, այդ թվում` 20 միջմարզային և 54 ներմարզային երթուղիներով: Երթուղիների սպասարկումն իրականացվում է 15 ուղևորափոխադրող կազմակերպությունների կողմից: ՀՀ Շիրակի մարզի 119 բնակավայրերը գտնվում են մարզպետարանի կողմից ձևավորված կանոնավոր ուղևորափոխադրումների 54 երթուղիների ուղեգծերում: Բնակավայրերից 110-ով անցնում են ինչպես ներմարզային, այնպես էլ միջմարզային մի քանի երթուղիների ուղեգծեր: Դեռևս տրանսպորտային կապով ապահովված չէ Արփի համայնքը, թվով 9 բնակավայրերով:

Հայաստանի Հանրապետությունում միասնական երթուղային ցանց ստեղծելու նպատակով ՀՀ տրանսպորտի, կապի և տեղեկատվական տեխնոլոգիաների նախարարության հետ համատեղ մշակվել է ՀՀ Շիրակի մարզի նոր երթուղային ցանցը: Երթուղային ցանցում ընդգրկված են թվով 35 ավտոբուսային երթուղիներ, որոնք ընդգրկում են մարզի բոլոր բնակավայրերը:

**ԿՈՄՈՒՆԱԼ ԲՆԱԿԱՐԱՆԱՅԻՆ ԲՆԱԳԱՎԱՌ**

ՀՀ կառավարության 06.03.2018թ. N303-Ն որոշման համաձայն՝ 2000-2004 թվականներին Հայաստանի Հանրապետության պետական բյուջեի, Լինսի, «Ջոն և Կարեն Հանթսման», «Հայաստան» համահայկական հիմնադրամների և Ամերիկյան կարմիր խաչի միջոցներով Գյումրի քաղաքում կառուցված բազմաբնակարան շենքերի դեռևս չսեփականաշնորհված թվով 449 բնակարանները նվիրաբերվել են Գյումրի համայնքին:

ՀՀ Շիրակի մարզի գյուղական բնակավայրերում երկրաշարժի հետևանքով անօթևան մնացած ընտանիքների համար նախատեսված բնակարանային ապահովման ծրագրի շահառու ճանաչված անձանձ համար անհատական բնակելի տների կառուցապատման նպատակով «Գլենդել Հիլզ» ՓԲԸ-ի կողմից ձեռք բերված թվով 34 անշարժ գույքերը ՀՀ կառավարության 12.04.2018թ. N424-Ն որոշման համաձայն հանձնվել են նախկին սեփականատերերին (թվով 34 ընտանիքների հետ կնքվել են նվիրատվության պայմանագրեր):

ՀՀ կառավարության 15.11.2018թ. N1319-Ն որոշման համաձայն ՀՀ Շիրակի մարզի Առափի համայնքի սողանքային գոտուց առաջնահերթ վերաբնակեցման ենթակա Մնացական Բաղդասարյանի ընտանիքի, Ախուրյանի համայնքի Ջրառատ բնակավայրի բնակիչ Արտակ Սամվելի Ալոյանի բազմազավակ ընտանիքի և Պեմզաշենի համայնքի բնակիչ Հայկազ Կամսարի Սարոյանի ընտանիքի բնակարանային խնդիրների լուծման համար բնակարանների գնման վկայագրերի միջոցով ֆինանսական աջակցության տրամադրման նպատակով ՀՀ Շիրակի մարզպետարանին հատկացվել է 20,780.0 հազ. դրամ գումար: Ծրագրի շրջանակներում վկայագիր ստացած թվով 3 ընտանիքները սահմանված ժամկետում ձեռք են բերել բնակարաններ:

ՀՀ կառավարության 29.03.2018թ. N361 որոշման համաձայն՝ ՀՀ Շիրակի մարզի քաղաքային բնակավայրերում իրականացված պետական և համայնքային սեփականություն հանդիսացող տարածքներում տեղակայված ոչ հիմնական շինությունների փաստագրման գործընթացի շրջանակներում Գյումրու և Արթիկի քաղաքապետարանների կողմից ՀՀ Շիրակի մարզպետարան ներկայացված ցուցակներն (փաստագրման աղյուսակային մասերը) ուղարկվել են ՀՀ ոստիկանություն և ՀՀ անշարժ գույքի կադաստրի կոմիտե (ցուցակում նշված քաղաքացիների մշտական բնակության մասին, ինչպես նաև բնակարանի նկատմամբ սեփականության իրավունքի գրանցման վերաբերյալ տեղեկատվություններ ստանալու համար): Ներկայումս իրականացման փուլում են գտնվում ժամանակավոր կացարանների քարտեզագրման աշխատանքները:

ՀՀ կառավարության 10.08.2017թ. N1016-Ն որոշման համաձայն՝ 2018 թվականի ընթացքում ՀՀ Շիրակի մարզի բնակավայրերում հաշվառված թվով 4 զոհված կամ հաշմանդամ դարձած զինծառայողների ընտանիքների հերթացուցակներն ուղարկվել են ՀՀ պաշտպանության նախարարություն բնակարանային ապահովման ծրագրում ընդգրկվելու նպատակով:

ՀՀ ՇԻՐԱԿԻ ՄԱՐԶՊԵՏԱՐԱՆԻ

ՔԱՂԱՔԱՇԻՆՈՒԹՅԱՆ ՎԱՐՉՈՒԹՅԱՆ ՊԵՏ Ա. ՄԱՐԳԱՐՅԱՆ